過江郎巖下少駐感而有作
作者：陳淵
朝代：宋

paragraphs: 三峰卓立蒼崕表，朝夕雲煙自圍繞。
幾年不向眼中青，忽露全身萬山曉。
凝然不動亘今昔，陌上行人空自老。
我生悟此其已久，夢事縈人嗟未了。
却怪神龍依絕頂，獨以一身蟠故沼。
風雷際會豈無時，忍視饑氓日紛擾。
未能呵汝救凶年，明朝馬首霜風早。